Марко Ганчев
Поплачи си за балона

chitanka.info

Поплачи си за балона —

беше глобусче приятно:

синкаво — от небосклона,

а от слънцето пък — златно.

В него къщите ни бели

нижеха се, очертани

в улици по паралели

или по меридиани.

Тъй че мяташе прането

млада майка от балкона

не на тел, а на небето.

Поплачи си за балона.

С хубостите си земята

в него беше се побрала,

ала също и с тъгата.

Изплачи я цяла!

Поплачи си за балона!

Има сълзи и приятни:

синкави — от небосклона,

а от слънцето пък — златни…

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.